讀杜工部詩
作者：張方平
朝代：宋

paragraphs: 文物皇唐盛，詩家老杜豪。
雅音還正始，感興出離騷。
運海張鵬翅，追風騁驥髦。
三春上休苑，八月浙江濤。
璀璨開鮫室，幽深閉虎牢。
金晶神鼎重，玉氣霽虹高。
甲馬騰千隊，戈船下萬艘。
吳鈎銛莫觸，羿彀巧無逃。
遠意隨孤鳥，雄筋舉六鼇。
曲嚴周廟肅，頌美孔圖襃。
世亂多羣盜，天遥隔九臯。
途窮傷白髮，行在窘青袍。
憂國論時事，司功去諫曹。
七哀同谷寓，一曲錦川遨。
妻子饑寒累，朝廷戰伐勞。
倦遊徒右席，樂善伐干旄。
舊里歸無路，危城至輒遭。
行吟非楚澤，達觀念莊濠。
逸思乘秋水，愁腸困濁醪。
耒陽三尺土，誰爲翦蓬蒿。